Document ID: 32008R0619

KOMISSION ASETUS (EY) N:o 619/2008,
annettu 27 päivänä kesäkuuta 2008,
eräiden maitotuotteiden vientitukia koskevan pysyvän tarjouskilpailun avaamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 161 artiklan 3 kohdan, 164 artiklan 2 kohdan b alakohdan ja 170 artiklan yhdessä sen 4 artiklan kanssa,
sekä katsoo seuraavaa:
(1)
Asetuksen (EY) N:o 1234/2007 162 artiklan 1 kohdan mukaan eräiden maitotuotteiden maailmanmarkkinahintojen ja yhteisön hintojen välinen erotus voidaan kattaa vientituilla siinä määrin kuin on tarpeen kyseisten tuotteiden viemiseksi perustamissopimuksen 300 artiklan mukaisesti tehdyistä sopimuksista johtuvissa rajoissa.
(2)
Komission asetuksessa (EY) N:o 580/2004 (2) säädetään koodiin ex ex 0402 10 19 9000 kuuluvan rasvattoman maitojauheen, koodiin ex ex 0405 10 19 9700 kuuluvan kimpaleina olevan luonnollisen voin ja koodiin ex ex 0405 90 10 9000 kuuluvan astioissa olevan voiöljyn vientitukia koskevan tarjouskilpailumenettelyn säännöistä. Eräiden maataloustuotteiden vientitukien vahvistamista koskevan tarjouskilpailumenettelyn yhteisistä säännöistä 10 päivänä joulukuuta 2007 annetulla komission asetuksella (EY) N:o 1454/2007 (3) kumotaan asetus (EY) N:o 580/2004 1 päivästä heinäkuuta 2008.
(3)
Asetuksen (EY) N:o 1454/2007 2 artiklan 1 kohdan mukaisesti olisi avattava mainitun asetuksen 1 artiklan 1 kohdassa tarkoitettuja tuotteita koskeva pysyvä tarjouskilpailu. Koska asetus (EY) N:o 1454/2007 ei sisällä kaikkia tähän asti asetukseen (EY) N:o 580/2004 sisältyneitä maitoalan erityissääntöjä, on tarpeen vahvistaa kyseiset säännöt mainitun asetuksen kumoamispäivästä alkaen. Käytännön syistä sekä selkeyden ja yksinkertaistamisen vuoksi on aiheellista antaa yksi asetus, joka sisältää myös eräiden voilaatujen vientitukia koskevaan pysyvän tarjouskilpailun avaamisesta 26 päivänä maaliskuuta 2004 annettuun komission asetukseen (EY) N:o 581/2004 (4) ja rasvattoman maitojauheen vientitukia koskevan pysyvän tarjouskilpailun avaamisesta 26 päivänä maaliskuuta 2004 annettuun komission asetukseen (EY) N:o 582/2004 (5) sisältyvät erityissäännökset.
(4)
Neuvoston asetuksen (EY) N:o 1255/1999 soveltamista koskevista yksityiskohtaisista erityissäännöistä maidon ja maitotuotteiden vientitodistusten ja vientitukien osalta 17 päivänä elokuuta 2006 annettua komission asetusta (EY) N:o 1282/2006 (6) sovelletaan kaikkiin maitoalan vientitodistuksiin ja -tukiin. Koska tällä asetuksella avattavan tarjouskilpailun yhteydessä myönnettävät todistukset koskevat erityistuotteita, on aiheellista säätää asetuksessa (EY) N:o 1282/2006 säädetyistä vientitodistuksia koskevista yleisistä säännöistä poikkeavia erityissääntöjä. Asetuksen (EY) N:o 1454/2007 7 artiklassa säädetään, että kansallisten viranomaisten on myönnettävä todistukset viiden työpäivän kuluessa enimmäistuen vahvistamista koskevan komission päätöksen voimaantulosta ja että todistuksen on tultava voimaan sen myöntämispäivänä. Sen vuoksi on aiheellista vahvistaa, että voimassaolojakso poikkeaa asetuksen (EY) N:o 1282/2006 8 artiklassa säädetystä jaksosta, jotta kaikille myönnetyille todistuksille varmistettaisiin sama voimassaolojakso.
(5)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Soveltamisala
Avataan pysyvä tarjouskilpailu seuraavien komission asetuksen (ETY) N:o 3846/87 (7) liitteessä I olevassa 9 jaksossa tarkoitettujen seuraavien maitotuotteiden vientituen määrittämiseksi ja taataan kaikille yhteisöön sijoittuneille henkilöille pääsy yhtäläisin edellytyksin:
a)
tuotekoodiin ex ex 0405 10 19 9700 kuuluva luonnollinen voi vähintään 20 kilogrammaa nettopainoltaan olevina kimpaleina;
b)
tuotekoodiin ex ex 0405 90 10 9000 kuuluva voiöljy vähintään 20 kilogrammaa nettopainoltaan olevissa astioissa;
c)
tuotekoodiin ex ex 0402 10 19 9000 kuuluva rasvaton maitojauhe, joka sisältää enintään 0,5 prosenttia painosta muita kuin maitoa sisältäviä lisättyjä aineita, vähintään 25 kilogrammaa nettopainoltaan olevissa säkeissä.
2 artikla
Määritelmät
Edellä 1 artiklassa tarkoitetut tuotteet on tarkoitettu vietäviksi kaikkiin määräpaikkoihin lukuun ottamatta
a)
kolmansia maita: Andorra, Liechtenstein, Amerikan yhdysvallat ja Pyhä Istuin (Vatikaanivaltio);
b)
yhteisön tullialueen ulkopuoliset EU:n jäsenvaltioiden alueet: Färsaaret, Grönlanti, Helgoland, Ceuta, Melilla, Livignon ja Campione d'Italian alueet, ne Kyproksen tasavallan alueet, jotka eivät kuulu Kyproksen tasavallan hallituksen tosiasialliseen hallintaan;
c)
yhteisön tullialueen ulkopuoliset Euroopan alueet, joiden ulkosuhteista vastaa jokin jäsenvaltio: Gibraltar.
3 artikla
Sovellettavat säännöt
Komission asetusten (EY) N:o 1291/2000 (8), (EY) N:o 1282/2006 ja (EY) N:o 1454/2007 säännöksiä sovelletaan, jollei tässä asetuksessa toisin säädetä.
4 artikla
Tarjousten jättäminen
1. Tarjouksia voidaan jättää ainoastaan tarjouskilpailujaksojen aikana, ja tarjoukset ovat voimassa ainoastaan sen tarjouskilpailujakson ajan, jona ne on jätetty.
2. Kukin tarjouskilpailujakso alkaa kello 13.00 (Brysselin aikaa) kuukauden toisena tiistaina, lukuun ottamatta seuraavia poikkeuksia:
a)
elokuussa tarjouskilpailujakso alkaa kello 13.00 (Brysselin aikaa) kuukauden kolmantena tiistaina;
b)
joulukuussa tarjouskilpailujakso alkaa kello 13.00 (Brysselin aikaa) kuukauden ensimmäisenä tiistaina.
Jos tiistai on yleinen vapaapäivä, jakso alkaa seuraavana työpäivänä kello 13.00 (Brysselin aikaa).
Kukin tarjouskilpailujakso päättyy kello 13.00 (Brysselin aikaa) kuukauden kolmantena tiistaina, lukuun ottamatta seuraavia poikkeuksia:
a)
elokuussa tarjouskilpailujakso päättyy kello 13.00 (Brysselin aikaa) kuukauden neljäntenä tiistaina;
b)
joulukuussa tarjouskilpailujakso päättyy kello 13.00 (Brysselin aikaa) kuukauden toisena tiistaina.
Jos tiistai on yleinen vapaapäivä, jakso päättyy edellisenä työpäivänä kello 13.00 (Brysselin aikaa).
3. Kukin tarjouskilpailujakso numeroidaan ensimmäisestä säädetystä tarjouskilpailujaksosta alkavassa järjestyksessä.
4. Tarjoukset on jätettävä liitteessä II luetelluille jäsenvaltioiden toimivaltaisille viranomaisille.
5. Tarjoukset on jätettävä erikseen määräpaikkaa ja yhtä 1 artiklassa tarkoitettua tuotekoodia kohti.
6. Asetuksen (EY) N:o 1454/2007 3 artiklan 5 kohdan c alakohdassa säädetyn vaatimuksen lisäksi tarjouksessa on ilmoitettava todistushakemuksen 16 jaksossa tämän asetuksen 1 artiklassa tarkoitettu vientituen tuotekoodi, jota edeltää ilmaisu ”ex”.
5 artikla
Haettavat määrät
Tarjouksen on koskettava 1 artiklassa tarkoitettujen tuotteiden osalta vähintään 10 tonnin määrää.
6 artikla
Vakuudet
Tarjouskilpailun osallistumisvakuus on 15 prosenttia tuotekoodeille ja määräpaikoille tarjouskilpailussa viimeksi vahvistetun vientituen enimmäismäärästä. Osallistumisvakuuden määrä ei saa kuitenkaan olla pienempi kuin 5 euroa 100:aa kilogrammaa kohti.
7 artikla
Tarjousten ilmoittaminen komissiolle
Asetuksen (EY) N:o 1454/2007 5 artiklan 3 kohdan soveltamiseksi jäsenvaltioiden on ilmoitettava komissiolle kolmen tunnin kuluessa kunkin tämän asetuksen 4 artiklan 2 kohdassa tarkoitetun tarjouskilpailujakson päättymisestä erikseen kaikki asianmukaiset tarjoukset tämän asetuksen liitteessä I vahvistetussa muodossa.
8 artikla
Vientitodistukset
1. Asetuksen (EY) N:o 1282/2006 7 artiklan 2 ja 3 kohtaa ei sovelleta.
2. Poiketen siitä, mitä asetuksen (EY) N:o 1282/2006 8 artiklassa säädetään, vientitodistuksen voimassaolojakso alkaa sen myöntämispäivänä ja päättyy tarjouskilpailujakson päättymistä seuraavan neljännen kuukauden lopussa tämän asetuksen 4 artiklan 2 kohdan kolmannen alakohdan mukaisesti.
9 artikla
Kumoaminen
Kumotaan asetukset (EY) N:o 581/2004 ja (EY) N:o 582/2004.
10 artikla
Voimaantulo ja soveltaminen
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä kesäkuuta 2008.

Labels: 3
17